THAI ขยับขึ้นค่าตั๋ว 59 เส้นทาง เหตุราคาน้ำมันพุ่งหวั่นกระทบงบฯ Q2/61
THAI ขยับขึ้นค่าตั๋ว 59 เส้นทาง เหตุราคาน้ำมันพุ่งหวั่นกระทบงบฯ Q2/61 เริ่ม 12 มิ.ย. 61
25 พ.ค. 2561

นายกรกฏ ชาตะสิงห์ ผู้อำนวยการฝ่ายขาย บริษัท การบินไทย จำกัด (มหาชน) หรือ THAI เปิดเผยว่า บริษัทจะปรับขึ้นค่าธรรมเนียมน้ำมัน (Fuel Surchage) ในทุกเส้นทาง 59 เส้นทางที่บริษัททำการบินโดยเป็นการปรับขึ้นตามระยะทาง เริ่มตั้งแต่ 12 มิ.ย.นี้เป็นต้นไป หลังจากที่ราคาน้ำมันปรับตัวขึ้นมากกว่า 20% นับจากต้นปี 61 ซึ่งมากกว่าที่บริษัทคาดการณ์ไว้
ทั้งนี้ การปรับขึ้นค่าธรรมเนียมราคาน้ำมันครั้งนี้เพื่อบรรเทาผลกระทบจากราคาน้ำมันที่เป็นค่าใช้จ่ายมีสัดส่วนถึง 30-40% ของต้นทุนรวม และไม่ให้กระทบผลการดำเนินงานในไตรมาส 2/61
สำหรับในช่วงไตรมาส 2/61 ถือเป็นช่วงโลว์ซีซั่น ขณะที่บริษัทมีแผนทำแคมเปญกระตุ้นการขาย พร้อมคาดว่าอัตราส่วนบรรทุกผู้โดยสาร (Cabin Factor) ในไตรมาส 2/61 อยู่ที่ 78% จากเป้าหมาย 80% อย่างไรก็ดีในเดือนเม.ย.ที่ผ่านมา การเดินทางกลับมาปกติจากเม.ย.ปีก่อนที่เดินทางน้อย โดยเฉพาะเส้นทางญี่ปุ่น และเกาหลี ที่มีการเดินทางมากเป็นพิเศษ
โดยบริษัทมีการปรับขึ้นราคายัตรโดยสารรวม 8 กลุ่มเส้นทาง ดังนี้
กลุ่มที่ 1 เส้นทาง ย่างกุ้ง, ฮานอย, เวียงจันทร์, โฮจิมินท์, พนมเปญ ชั้นหนึ่งและชั้นธุรกิจปรับเพิ่มขึ้นอีก 8 ดอลลาร์สหรัฐ ส่วนตั๋วชั้นประหยัดปรับเพิ่มขึ้น 5 ดอลลาร์สหรัฐ
กลุ่มที่ 2 เส้นทาง กัวลาลัมเปอร์, คุนหมิง, สิงคโปร์, ธาร์กา, กัลกัตตา, กวางเจา, ฮ่องกง ตั๋วชั้นหนึ่งและชั้นธุรกิจปรับเพิ่มขึ้น 12 ดอลลาร์สหรัฐ ส่วนตั๋วชั้นประหยัดปรับเพิ่มขึ้น 8 ดอลลาร์สหรัฐ
กลุ่มที่ 3 เส้นทาง โคลัมโบ, เฉินตู, มะนิลา, กาธมัณฑุ, เซียะเหมิน, บังกะลอร์, จากาต้า, ไทเป, เชนไน ชั้นหนึ่งและชั้นธุรกิจปรับเพิ่มขึ้น 17 ดอลลาร์สหรัฐ ส่วนชั้นประหยัดปรับเพิ่มขึ้น 11 ดอลลาร์สหรัฐ
กลุ่มที่ 4 เส้นทาง เดลลี, บอมเบย์, บาหลี, การาจี, ลาฮอร์, มัสกัส, อิสลามาบัด, ดูไบ, เตหะราน, ปักกิ่ง, เซี่ยงไฮ้ชั้นหนึ่งและชั้นธุรกิจ ปรับเพิ่มขึ้น 21 ดอลลาร์สหรัฐ ส่วนชั้นประหยัดเพิ่มขึ้น 14 ดอลลาร์สหรัฐ
กลุ่มที่ 5 เส้นทางบิน ชิโตเซะ, โอซาก้า, โตเกียว, ฟุกุโอกะ, โซล, ปูซาน, นาโกย่า, ซัปโปโร ชั้นหนึ่งและชั้นธุรกิจปรับเพิ่มขึ้น 26 ดอลลาร์สหรัฐ ส่วนชั้นประหยัดเพิ่มขึ้น 17 ดอลลาร์สหรัฐ
กลุ่มที่ 6 เส้นทาง เพิร์ธ ชั้นหนึ่งและชั้นธุรกิจปรับเพิ่มขึ้น 27 ดอลลาร์สหรัฐ ส่วนชั้นประหยัดปรับเพิ่มขึ้น 18 ดอลลาร์สหรัฐ
กลุ่มที่ 7 เส้นทาง ซิดนีย์, เมลเบิร์น, บริสเบนส์, มอสโคว์ ชั้นหนึ่งและชั้นธุรกิจ ปรับเพิ่มขึ้น 33 ดอลลาร์สหรัฐ ส่วนชั้นประหยัดปรับเพิ่มขึ้น 22 ดอลลาร์สหรัฐ
และกลุ่มที่ 8 เส้นทางสต๊อกโฮม, โคเปนเฮเก้น, ออสโลว์, มิวนิค,โรม, มิลาน, ซูริค, แฟร็งเฟริตส์, ลอนดอน, ปารีส,บรัสเซล และโอคแลนด์ ชั้นหนึ่งและชั้นธุรกิจปรับเพิ่มขึ้น 45 ดอลลาร์สหรัฐ ส่วนชั้นประหยัดปรับเพิ่มขึ้น 30 ดอลลาร์สหรัฐ
สำหรับเส้นทางเวียนนา มีการปรับขึ้นเป็นคูปอง ชั้นหนึ่งและชั้นธุรกิจปรับเพิ่มขึ้นคูปองละ 33 ดอลลาร์สหรัฐ ส่วนชั้นประหยัดปรับเพิ่มขึ้นคูปองละ 22 ดอลลาร์สหรัฐ
 